Document ID: /roh_data/filtered/fineweb-2-filterrobots_roh.jsonl.gz/57405

Tiefbauamt
Uffizi da construcziun bassa
Ufficio tecnico
La Regenza ha approvà in project per construir rempars per il torrent Bildjibach a Tavau. A chaschun d'in ferm urizi il fanadur 2020 ha il sistem da rempars existent pudì resister ed ademplir ses intent. Ils abitadis vischins ed ils stabiliments d'infrastructura n'èn betg vegnids donnegiads. A chaschun da l'ultima controlla tecnica dal sistem existent èn dentant sa mussads tscherts deficits. L'aua gronda da la stad 2020 ha chaschunà donns vi da parts dals rempars dal torrent. Per garantir la protecziun cunter aua gronda er en il futur duain vegnir sanads ils rempars. La Confederaziun ed il chantun sa participeschan a la finanziaziun dal project cun contribuziuns per la correcziun da curs d'aua. La contribuziun federala importa var 605 000 francs e la contribuziun chantunala var 346 000 francs. Ultra dal project per la correcziun dals curs d'aua vegn er protegida la Landwasserstrasse. Perquai ha la Regenza approvà tenor la Lescha davart las vias er ina contribuziun chantunala supplementara da var 78 000 francs per ils rempars. Ils custs totals dal project importan circa 1,7 milliuns francs.